Македонија на 38-то место во новиот извештај на Светската банка „Дуинг бизнис 2011“
За две места подолу од минатата година, но погоре од другите држави на Балканот
Од земјите во регионот зад неа се Словенија, Бугарија, Турција, Албанија, Хрватска, Србија, Грција и Косово. „Дуинг бизнис 2011“ на Светската банка е осми во серијата годишни извештаи што ги истражуваат регулативите што ги поттикнуваат деловните активности и можностите за водење бизнис. Во него се прикажани квантитативни показатели за регулативите и заштитата на правата на имот во 183 земји во светот, од Авганистан до Зимбабве. Македонија е на 38-то место и е најдобро рангирана од земјите од регионот, иако бележи пад за две позиции во споредба со претходниот извештај. Зад неа се Словенија, Бугарија, Турција, Албанија, Хрватска, Србија, Грција и Косово. Извештајот се изработува врз основа на девет категории. Македонија напреднала во „Започнување на бизнис“ и „Плаќање на даноци“. Во првата категорија се наоѓа на петото место, веднаш зад Нов Зеланд, Австралија, Канада и Сингапур. Постапката на регистрирање на компанија во Македониај била автоматизирана уште во 2006-та, а веќе наредната година по првичните промени, како што стои во извештајот, регистрацијата на нови фирми се зголемила за 20%. Во делот за „Плаќање даноци“, исто така е забележан напредок и Македонија во моментов се наоѓа на 33-то место во светот. Во извештајот стои дека земјата имплементирала крупни реформи во даночниот систем изминативе неколку години, и тоа континуирано. И покрај глобалната економска криза, бројот на компании регистрирани како даночни обврзници во Македонија се зголемил за 16% за периодот меѓу 2008-ма и 2009-та година. Во две категории „Добивање на градежни дозволи“ и „Заштита на инвеститори“, Македонија го задржала нивото од 2010-та година. Во делот за „Регистрирање на имот“, земјата не се котира најдобро, иако надлежните органи го намалија времетраењето на регистрирање на 40 дена, и тоа се` се изведува електронски. Македонија полошо е рангирана и во категориите „Добивање на кредити“, „Прекугранично тргување“, „Спроведување на договори“. Во „Затворање на бизнис“ е на 116-то место. Појдовна точка на извештајот е дека за секоја економска активност се потребни солидни правила што ги поставуваат и појаснуваат правата за поседување на имот, што ги намалуваат трошоците и ја зголемуваат предвидливоста за економски интеракции и заштитата на деловните партнери. Целта е регулативите да бидат ефикасни, пристапни за сите и едноставни во имплементацијата. Во извештајот и изразена особена благодарност на владите на осум земји меѓу кои и Македонија, за тоа што обезбедиле статистички информации за влијанието на реформите на деловните регулативи за периодот 2009-2010 година за потребите на овој проект.